वित्त मंत्रालय
राजस्थान के उदयपुर में एसएफडब्ल्यूजी की दूसरी बैठक 21 से 23 मार्च, 2023 तक
90 से अधिक प्रतिनिधि 2023 के लिए कार्य योजना और प्राथमिकता वाले क्षेत्रों पर सहमति पर विचार-विमर्श करने के लिए एक साथ मिलेंगे
भारत के जी 20 की अध्यक्षता के तहत द्वितीय जी 20 सतत् वित्त कार्य समूह  की बैठक 21-23 मार्च, 2023 को उदयपुर, राजस्थान में होने वाली है। उदयपुर में तीन दिवसीय बैठक के दौरान, विभिन्न देशों के 90 से अधिक प्रतिनिधि, जो जी 20 के सदस्य हैं और साथ ही जिन्हें अंतर्राष्ट्रीय संगठनों के साथ-साथ अध्यक्ष के रूप में भारत द्वारा आमंत्रित किया गया है, वर्ष 2023 के लिए कार्य योजना और प्राथमिकता वाले क्षेत्रों पर विस्तृत विचार-विमर्श करेंगे।
जी 20 सतत वित्त कार्य समूह  की प्रथम बैठक 2-3 फरवरी, 2023 को गुवाहाटी, असम में आयोजित की गई थी, जहां सदस्यों ने वर्ष 2023 में एसएफडब्ल्यूजी कार्य योजना के लिए व्यापक समर्थन और सहयोग-भाव प्रदर्शित किया।
जी-20 सतत वित्त कार्य समूह की द्वितीय बैठक में चर्चाओं को आगे बढ़ाने और तीन चिन्हित प्राथमिकता वाले क्षेत्रों के संबंध में पिछली बैठकों की प्रमुख बातों, अर्थात्
- जलवायु वित्त के लिए समय पर और पर्याप्त संसाधन जुटाने के लिए तंत्र;
- सतत विकास लक्ष्यों के लिए वित्त का प्रभावी प्रबंध करने; और
- सतत विकास की दिशा में वित्तपोषण के लिए पारिस्थितिकी तंत्र की क्षमता के निर्माण पर फिर से विचार करने की संभावना है।
बैठक से दौरान दो कार्यशालाओं की योजना बनाई गई है अर्थात्
- सतत निवेश का समर्थन करने के लिए गैर-मूल्य निर्धारण नीति की उपयोगिता पर जी-20 कार्यशाला और
- सतत विकास लक्ष्यों के लिए प्रभावी वित्त व्यवस्था पर जी-20 कार्यशाला।
इन कार्यशालाओं से प्रासंगिक विषयों पर विस्तृत चर्चा और अंतर्दृष्टि के लिए विशेषज्ञों के विचार, अनुभव और तकनीकी जानकारी के आदान-प्रदान की सुविधा मिलने की संभावना है।
सतत निवेश का समर्थन करने के लिए गैर-मूल्य निर्धारण नीति की उपयोगिता पर जी 20 कार्यशाला 21 मार्च, 2023 को आयोजित होने वाली है। यह कार्यशाला राष्ट्रीय परिस्थितियों और राष्ट्रीय स्तर पर परिभाषित विकास प्राथमिकताओं पर उचित विचार के साथ कम कार्बन विकास को सक्षम करने में गैर-मूल्य निर्धारण नीति की उपयोगिता की प्रभावशीलता को बेहतर ढंग से समझने पर ध्यान केंद्रित करेगी। दूसरी ओर, सतत विकास लक्ष्यों के लिए वित्त व्यवस्था पर जी 20 कार्यशाला 22 मार्च, 2023 को आयोजित की जाएगी ताकि जी 20 सदस्यों के बीच बेहतर समझ का निर्माण किया जा सके और सतत विकास लक्ष्यों के लिए अधिकाधिक वित्तपोषण की दिशा में नीति और अन्य सिफारिशों को सुदृढ़ किया जा सके। यह पहली बार है जब एसएफडब्ल्यूजी जलवायु संबंधी मुद्दों से परे जाकर मुख्य रूप से प्रकृति से संबंधित डेटा और रिपोर्टिंग और सामाजिक प्रभाव निवेश के माध्यम से चुनिंदा सतत विकास लक्ष्यों हेतु अधिकाधिक वित्तपोषण को संभव बनाने के लिए बातचीत कर रहा है।
द्वितीय जी 20 सतत वित्त कार्य समूह की प्रस्तावना के रूप में, भारत की जी 20 अध्यक्षता के बारे में जागरूकता पैदा करने के लिए विभिन्न 'जन भागीदारी' कार्यक्रम 18 से 23 मार्च, 2023 के बीच उदयपुर में आयोजित किए जा रहे हैं। इन आयोजनों में एमएसएमई उद्यमियों के लिए टाउनहॉल बैठक, सतत विकास लक्ष्य वित्तपोषण अंतर को पाटने पर संगोष्ठी: आईआईएम उदयपुर में व्यष्टि वित्त  की भूमिका, 'ग्रीन फाइनेंस-ए वे फॉरवर्ड' पर सम्मेलन, डिजिटल बैंकिंग शिक्षा कार्यक्रम, साइबर स्वच्छता और साइबर सुरक्षा पर सत्र, जी 20 वित्तीय साक्षरता वॉकथॉन, वित्तीय साक्षरता शिविर, सिक्का /नोट विनिमय मेला और आरबीआई लोकपाल , जयपुर के कार्यालय द्वारा जागरूकता कार्यक्रम शामिल हैं।
20 मार्च, 2023 को "जलवायु बजट टैगिंग  पर अनुभव साझा करना" पर द्वितीय एसएफडब्ल्यूजी बैठक से पहले एक घरेलू सहायक कार्यक्रम भी आयोजित किया जा रहा है। कार्यशाला में इन कार्यकलापों की बेहतर निगरानी के उद्देश्य से जलवायु संबंधी व्यय को टैग करने में अंतर्राष्ट्रीय और घरेलू स्तर पर की गई पहलों पर चर्चा की जाएगी। इस कार्यक्रम की अध्यक्षता भारत सरकार के वित्त सचिव करेंगे, जिसमें अंतर्राष्ट्रीय विशेषज्ञ और राज्य/केंद्र सरकार के अधिकारी भाग लेंगे।
प्रतिनिधि विशेष रूप से तैयार किए गए भ्रमण यात्राओं, सांस्कृतिक कार्यक्रमों और स्थानीय व्यंजनों के माध्यम से उदयपुर की समृद्ध संस्कृति और विरासत का अनुभव करेंगे।